Nou rècord d’originals per als XXVII Premis Literaris Ciutat de Sagunt
17 de juliol 2024

![](/media/d5jlbrb2/img_6672-c.jpg?width=850&height=566.6666666666666)

Els Premis Literaris Ciutat de Sagunt, organitzats pel Gabinet de Promoció del Valencià, arriben enguany a la XXVII edició amb un nou rècord en l’entrada d’originals per al concurs. En total, hi concorren 164 obres originals, amb un increment notable respecte dels anys anteriors.

De les 164 obres que entren a concurs, rebudes de tota l’àrea lingüística, optaran al XXI Certamen de Teatre «Pepe Alba» un total de 33 obres; per al XXVI Certamen de Narrativa s’han presentat 52 originals, i en el XXVII Certamen «Jaume Bru i Vidal» de poesia competiran 79 obres, el premi més veterà i el que inicià la convocatòria amb la creació del Gabinet l’any 1997.

Les dotacions econòmiques dels premis, reforçades en 2022, s’han mantingut enguany. Així, el premi de narrativa serà recompensat amb 7.000 euros i la publicació de la novel·la, i els de poesia i teatre rebran 4.000 euros cadascun i es publicaran les obres seleccionades. Els diversos jurats especialistes en cada gènere es reuniran al mes de setembre per a emetre’n el veredicte, i els noms de les persones guanyadores d’esta edició es coneixeran al mes d’octubre en el transcurs d’un acte cultural i de lliurament dels guardons que tindrà lloc al Centre de Cultura Mario Monreal.

Els anys de més originals presentats eren, fins ara, el 2017 amb 107 obres a concurs; el 2020 amb 117, i el 2023 amb 138. La transparència en la gestió dels premis i la qualitat dels jurats són els secrets de la consolidació d’estos premis literaris, que any rere any estan en els primers llocs de reputació de tot l’àmbit lingüístic, destaquen des del Gabinet de Promoció del Valencià.

![](/media/03ahtjrw/img_4103-c.jpg?width=850&height=566.6666666666666)

La regidora de Normalització Lingüística, Patricia Sánchez, ha declarat: “Este rècord històric de 164 obres presentades demostra que cada any el nostre certamen té més acceptació en el panorama literari”. Així mateix, la regidora expressa que este assoliment és “un testimoni del compromís i la passió per la nostra literatura i la nostra llengua”. Patricia Sánchez també ha afegit: “Cada any, estos premis reconeixen i impulsen nous talents. El rècord d’esta edició 2024 és una prova de la vitalitat i de la bona salut dels premis. Vull mostrar la més sincera gratitud a tots els autors i autores que han contribuït a este èxit, així com desitjar-los sort en les deliberacions dels nostres jurats, de prestigi reconegut”.

*   [](http://www.facebook.com/sharer.php?u=https://aytosagunto.es/va/actualitat/nou-record-d-originals-per-als-xxvii-premis-literaris-ciutat-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/nou-record-d-originals-per-als-xxvii-premis-literaris-ciutat-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/nou-record-d-originals-per-als-xxvii-premis-literaris-ciutat-de-sagunt/ "Linked In")
*   [](mailto:?body=https://aytosagunto.es/va/actualitat/nou-record-d-originals-per-als-xxvii-premis-literaris-ciutat-de-sagunt/)